
Hľadanie stra­te­nej cti, lásky a dôvery ľudí tvorí vhodnú látku pre hrdinskú roz­právku.

J. Conrad: Lord Jim

Drobnými a presnými pohybmi po­kra­čo­vala žena vo svojej práci. Umyla riad, po­u­tie­rala stôl, zamietla hlinenú podlahu, zhrnula smeti pod ohnisko. Nadvihla po­krievku na panvičke a pri­lo­žila na do­tlie­va­júcu pahrebu dve triesky. To všetko vykonala s istotou a jemnou pres­nos­ťou, pri­po­mí­na­jú­cou jemnú presnosť cit­li­vého stroja. Potom, keď všetko bolo hotové, zdvihla ruky nad hlavu a na­prá­vala si vlasy v zátylí. Súčasne hľadala pohľadom okolo seba niečo, čím by sa za­mest­nala, kým príde jej muž.

Bola to mladá žena (žena Šimona Ja­riabka), a ako tam stála s rukami v zátylku, vy­stu­po­vali jej boky, prsia a plecia v okrúh­lych a pevných tvaroch. Bola bosá a jej nohy, útle v cho­did­lách, dvíhali sa priam od členkov oblým a pružným obrysom ku kolenám. Zohla sa nad ohnisko a pokúšala sa roz­dú­chať oheň. Pod popolom ukázali sa dva-tri žeravé uhlíky a osvie­tili jej na­špú­lené ústa žia­dos­ti­vým červeným svetlom. Náhle vyskočil z pahreby úzky pla­mie­nok, olizol triesku, roz­tan­co­val sa a temer zavýskal plachou radosťou zo života. Žena ne­od­tiahla svoju tvár a jej tvár vyzerala na chvíľu ako odliata z čer­ve­ného bronzu: planula pokojným, upria­me­ným svitom v polotme teplého súmraku, ktorý sa pred chvíľou pre­tia­hol pomedzi od­chý­lené dvere, vlečúc za sebou čierny chvost: Máčik, čo sa celý deň túlal po záčinoch a ple­vien­coch a teraz za súmraku sa pri­plich­til zohriať na teplý prípecok.

Súčasne s večerným šerom vnikal sem cez otvorené dvere i večerný chlad a všetky večerné zvuky v pra­vi­del­nom a plynulom slede. Najprv bol to gagot husí, vra­ca­jú­cich sa z poľa, potom cengot zvoncov spomedzi čriedy kráv, čo pri­chá­dzali k ve­čer­nému pôdoju. Nato bolo počuť hrkot kolies one­sko­re­ných vozov a keď sa už celkom zotmelo, ozval sa štekot prvých trlíc. Súčasne za­kňu­čala kdesi v treťom dvore ufňukaná har­mo­nika.

Všetky tie zvuky vy­s­trie­dali sa v kaž­do­den­nom, cez veky sa opa­ku­jú­com slede. A predsa žena, schýlená nad ohniskom, zbys­trila od istej chvíle sluch a začala načúvať po­zor­nej­šie. Až doteraz zo­stá­valo všetko pokojné a na svojom mieste, no jej sa zazdalo… po­strehla vari v povetrí nečakaný rozruch. Predmety v kuchyni ako by boli vzpria­mili šije a stáli si na prsty. Pla­mie­nok na ohnisku ne­po­kojne zablikal a stúlil sa pod pahrebu, ako by sa cítil zby­toč­ným a ne­pot­reb­ným. Žena zne­hyb­nela a načúvala. Nevedela však pos­ti­hnúť nič určitého, ničoho sa nemohla chytiť. Nad strechou oproti dverám vyšiel mesiac a rozp­re­strel cez prah ne­sku­točný koberec. Stala si tam a videla, že všetko, čo je za prahom, – dvor, domy a hrebene striech, ponorené je do ne­hyb­ného, mra­zi­vého prísvitu. Drevo na dvore, prázdny voz s vy­tr­če­ným ojom, via­za­nice plavého ľanu: všetko pláva na studenej, lesk­nú­cej sa hladine. Akoby na dvore bolo rozliate živé striebro. Chytila sa trámu vo dverách a skúšala bosou nohou dotknúť sa li­go­ta­vej, mrazivej plochy. Čakala vari, že keď sa jej to podarí, rozvlní sa tichá hladina v sú­stred­ných, zväč­šu­jú­cich sa kruhoch. Nič sa však nestalo a žena ustúpila za­mys­lene naspäť. Roz­pus­tila si na chrbát oba ťažké vrkoče, vzala hrebeň a pre­če­sá­vala ich dlhými, hladkými pohybmi, pričom jej nad sluchami s tichým pras­ko­tom vy­ska­ko­vali celkom zreteľné, drobné iskierky.

A teraz si vlasy znova zapletá, lenže miesto dvoch, pletie si len jeden vrkoč. Ku koncu zaväzuje doň úzku stuž­tičku a necháva ho voľne splývať cez prsia až dole, poniže pása. Je to krásny vrkoč, slušiaci mladej žene, a jej obratné prsty môžu sa v ňom pre­ple­tať s oprav­di­vou rozkošou vo chvíli, ako je táto, keď nad domom odpočíva večerné ticho, keď dym z komína stúpa úzkym pra­mien­kom rovno do neba, keď je už všetka práca hotová a kury na pántoch ticho spia a keď sa treba pri­chys­tať k spánku, ktorý na­sle­duje potom, keď sa všetky večerné zvuky vy­s­trie­dali v správnom a uti­šu­jú­com súzvuku.

Áno, lenže… Lenže práve z tohto súzvuku čosi dnes vyvstalo. Čosi ne­smierne dô­le­ži­tého sa doň ne­dos­talo. A ná­sled­kom toho ne­na­chá­dza vari žena pôžitku v roz­ple­taní a za­ple­taní svojho ťažkého vrkoča. Znovu prikláňa svoju tvár k ohňu, znovu sa pozorne sú­stre­ďuje na svoje za­mest­na­nie, ale oheň sa nechce roz­ho­rieť, izba zostáva tmavá a predmety na po­li­ciach zanovito mlčia.

A zrazu zašiel i mesiac za hustú chmáru. Vyzrela ešte raz dverami a videla, že domy celkom zne­hyb­neli, ako by v ich útrobách vyhasli všetky ohne, a celá dedina že je náhle tichá a pri­pra­vená na to naj­hor­šie. Trlice pre­ru­šili svoj haš­te­rivý džavot a nebo – podívala sa na nebo – nebo sa znížilo a nebolo na ňom jedinej hviezdy. Dokonca potok… napäla sluch… dokonca aj potok, čo tečie poza dvory, zdá sa, celkom onemel a voda sa za­sta­vila v jeho koryte. Žena stŕpla, placho sa obrátila do pitvora a bez­rad­nými očami hľadala na stenách a pod povalou nejakú zmenu v známom uspo­ria­daní pred­me­tov, ktorá by jej povedala viac o tom, čo sa práve stalo a našlo ju tuná bezradnú a ne­prip­ra­venú. Stála upro­stred pitvora celkom nehybne, s uchom na­sta­ve­ným oproti čiernemu, ml­čia­cemu štvor­hranu dverí. Stála lak dlho, kým sa len nepohol ťažký pravý pondus na ste­no­vých hodinách a kým sa v ich útrobách neozval hrčivý zvuk koliesok, ktoré sa vyrušili zo za­mre­tého ticha a po krátkej príprave uviedli do pohybu drobné kladivko. Narátala deväť úderov.

A vtedy, sotva odrátala, vybuchol spod pahreby ticha divoký, splašený zvuk. S pre­ni­ka­vým štekotom roz­le­telo sa ticho na tisíc črepov, a to tak náhle, že sa chvíľu nevedela spamätať a musela napäť všetky zmysly, aby po­cho­pila, že to zvon bije na poplach. Chvatne vybehla na prie­do­mie a dívala sa hore i dole cestou. Na nižnom konci ktosi zakričal „horí“ a tesne popred ňu prebehol chlap, zdalo sa jej, so sekerou v ruke. Kdesi nablízku ozvali sa zmätené hlasy a zhora i zdola roz­bre­chali sa psy. Celá dedina sa náhle zježila a vy­str­čila tisíc tykadiel oproti ne­vi­di­teľ­nému ne­pria­te­ľovi.

A v tom – práve tak náhle a ne­zmy­selne – prestal zvon biť na poplach, zmĺkol na chvíľu a roz­hoj­dal sa potom celkom pra­vi­delne.

Z druhej strany cesty počula uti­šu­júco za­klia­tie a nadávky na zvonára-. – Korheľ akýsi, celú dedinu vyplašil…

Žeby to bolo naozaj len toto? Zvonár sa opil a zabudol na večiereň? Žena zdvihla ruku k čelu a pokúšala sa roz­pa­mä­tať, ako na­sle­do­vali jed­not­livé úseky toho večera za sebou. Snažila sa nájsť utíšenie v pre­sved­čení, že naozaj len porušený sled ve­čer­ných zvukov vyvolal jej do­te­rajší stav. Roz­mýš­ľa­júc a zrov­ná­va­júc si v hlave ešte raz všetko od začiatku, vrátila sa pomaly do pitvora a spria­te­lila sa s vy­svet­le­ním, ktoré sa jej ponúklo. A hoci nebol práve čas na pradenie, vzala potom kúdeľ, pretože práca pod kúdeľou je uti­šu­júca, a sadla si na prah, kam zasa svietil mesiac.

Čierna ovčia vlna sa jej poddajne šúľala medzi prstami, vreteno sa ticho hojdalo na pradene a jej na­klo­nená šija odrážala sa v pokojnej krivke oproti čiernemu rámu dverí. Bosé nohy, na ktorých pocítila chlad večernej rosy, vtiahla pod sukňu, kde čupeli vedľa seba ako dve blizňatá – ako dve krotké blizňatá. Troma prstami pravej ruky zvŕtala vreteno, ktoré sa poslušne hojdalo a ticho vrčalo na pri­bú­da­jú­com pradene (ako sa na dobré vreteno z ja­vo­ro­vého dreva patrí), a tými istými prstami na ľavej ruke vy­ťa­ho­vala z kúdele vlnu, rovnala ju a šúľala, dotknúc sa chvíľami miesta, v ktorom sa vlna práve mala zvinúť v nitku, vlhkými perami. Pretože kúdeľ mala vo večernom súmraku takú istú mäkkú podobu, ako jej tvár, vyzeralo to z diaľky, ako by sa čochvíľa nahýnala k po­čer­nému mi­len­covi a boz­ká­vala ho krátkymi dotykmi po­ot­vo­re­ných perí stále na to isté miesto upro­stred čela pod čiernymi vlasmi, odkiaľ vymoká tenký prúd krvi. Dotýkala sa tohto miesta prstami, láskala ho a pri­kla­dala naň mäkké a vlhké obklady bozkov. A on sa opieral tíško a ne­po­hnute o jej plece a znášal jej láskanie, kým pra­mie­nok krvi vymokal z jeho čela pod čiernymi vlasmi.

Dostala sa v spo­mien­kach na príbeh, ktorý sa odohral pred rokmi, práve k tomuto miestu (keď jeho hlava, opretá o jej plece, krvácala z úzkej rany na čele, a keď ona boz­ká­vala toto miesto, namáčala obrúsok do vody a pri­kla­dala ho na ranu), keď odrazu, ako už toľ­ko­krát predtým, vyrušil ju z myš­lie­nok na neho krok toho druhého, čo za­sa­ho­val vždy vtedy, keď už-už zabúdala, že všetko je inakšie, než si pred­sta­vo­vala, že nie tamten, ale tento, Šimon Jariabek, patrí k nej. Počkala, kým sa pri­blí­žil na päť krokov, potom vstala, pri­tiskla sa k dverám a sklopiac zrak, nechala ho prejsť popri sebe. Vedela, že ako vždy, ani dnes ju ne­po­zdraví a nepodíva sa na ňu. Sadne si za stôl a bez slova začne chlípať polievku, ktorú ona položí pred neho práve tak ticho a bez slova. Za celý čas ne­zo­dvihne hlavu a ne­pri­ho­vorí sa jej. Počká ešte na jeho rozkaz pre zaj­traj­šok, ktorý vysloví vždy až doje, až sa zodvihne od stola a urobí tri kroky smerom k izbe, kde spávajú. Vtedy, dotknúc sa kľučky a skloniac hlavu medzi plecia, povie spoza chrbta: „Zajtra pre­sú­šame na Blatách.“ Alebo: „Zajtra treba zvážať.“ Vypočuje si jeho roz­hod­nu­tie, odprace zo stola a vyčká, kým on zaspí. Potom sa nehlučne odstrojí v pitvore a vojde do izby, do svojej postele, ktorá stojí v druhom kúte, oddelená od jeho postele lavicou, stolom a sto­lič­kami. Od prvých čias, kým si ešte trúfal nav­ští­viť ju, ak sa predtým do­sta­točne potúžil v krčme u Baum­horna, naučila sa načúvať jeho od­dy­cho­va­niu. A dodnes, i keď už nečakala výbuchov, čo ju často vyhnali do komory, na pôjd, do šopy, alebo kde sa práve mohla ukryť, napínala sluch, pri­pra­vená každú chvíľu vyskočiť, keby pocítila, že sa jeho dych po­doz­rivo stíšil.

Stála preto i tento večer, dokiaľ jedol, chrbtom k nemu a za­mest­ná­vala sa vecami, ktoré už dávno boli vykonané. A keď vstal a obrátil sa aj on chrbtom, pozrela na neho ponad plece a videla, že jeho hlava sklonená je dnes ešte nižšie a ruky visia popri tele ešte be­z­vlád­nej­šie a že sú celkom, celkom prázdne. A potom, keď sa už dotkol kľučky a ona uprela zrak do jamky na jeho šiji, kam stekal úzky pra­mie­nok plavých vlasov, videla, aký je bezmocný a slabý až na po­ľu­to­va­nie. Čakala na jeho hlas, no trvalo dlho, veľmi dlho, kým sa ozval, suchý a pri­škr­tený, ako by otvor, ktorým sa dral, bol úzky a vypálený dl­ho­trva­jú­cou suchotou.

– Vrátil sa ti… (urobil dlhú pomlčku ako by mu hrdlo zovrel kŕč) … vrátil sa Drak. Ostatné slovo vytisol s naj­väč­šou námahou a len-len že sa ním ne­za­du­sil. Potom stisol kľučku, vošiel do izby a dvere za ním sa zavreli.

A ona zostala stáť upro­stred pitvora, dívala sa na kľučku, ktorá za ním zapadla a ničoho ne­chá­pala. Po­hy­bo­vala na­práz­dno perami, a ne­po­da­rilo sa jej zo­pa­ko­vať jeho slová. Počula ich ešte, pri­chá­dzali z veľkej diaľky, ale zneli ne­sku­točne, ne­uve­ri­teľne a nemohla ich pochopiť. Do hrdla tlačila sa jej akási gundža, ktorú chcela, ale nemohla pre­glg­núť. Sú­stre­dila sa celkom na tento pocit, no nech sa ako­koľ­vek namáhala, gundža ju dusila a nemohla sa jej zbaviť. Chytila sa dlaňou za hrdlo pod bradou a do­tac­kala sa k lavici konča stola. Nohy pod ňou celkom zvoľna pod­kle­sá­vali a ona padala, pri­dŕ­ža­júc sa hrany stola, do akejsi hlbokej, bezodnej prie­pasti.

   Vrátil sa teda.
  

  
   Vedela odprvoti, že sa raz vráti a čakala, že sa vráti práve v takýto večer, keď jej prsia budú navreté túhou a jej ústa rozpuknú sa milosťou. Ako ho volali? Drak, Čierny Macek, Lepiš Madlušovie. A aké mená mu dávala ona? Ozaj, ako by ho oslovila, keby zrazu vyvstal pred ňou: vysoký, čierny, vychudnutý, s očima, ktoré vraj vedia porobiť k zlému? Našla by preňho jedno z tých mien, ktoré mu dávala za dlhých nocí, keď tu nebol a ona nevedela o ňom viac, ako že raz bol pri nej a stretol ju na vrchu Peklo, kde vyvstal pred ňou, ako by vyrástol zo zeme, keď niesla batoh ľanu z toho veľkého štósu na Kráľovej. Založil si vtedy ruky vbok, usmieval sa a znezrady, keď k nemu zdvihla splašený zrak, chytil ju za plecia, pritiahol k sebe a bozkal rovno doprostred úst. Bozkal ju raz, dva razy, bohvie koľkokrát, stále pritom ukazujúc veselé, vlhké zuby, nič nevysvetľujúc a na nič sa neopýtajúc. Nie div, že zrazu stal sa jej batoh na chrbte náramne ťažkým, stiahol ju k zemi a ona si sadla so smiešne rozloženými nohami a s vyhrnutou sukňou. A on nad ňou stál a smial sa celkom nahlas, ako by nemal lepšej roboty. Stál nad ňou ako ten, čo si môže rozkázať a môže robiť, čo sa mu zapáči, pretože ona je celkom slabá a bezmocná. Taká bezmocná, že necítila ani hanby ani nijakého pokorenia nad tým, že ju bozkával do tých čias, kým sa pod ňou nepodlomili kolená a kým sa pred ním nerozložila so smiešne vykasanou sukňou.
  

  
   Je pravda, potom sa snažil všetko napraviť. Ale jej sa nezdalo, že by bolo treba niečo naprávať. Prijala jeho úslužnosť, s ktorou jej pomohol vstať a naprával batoh na jej chrbte, ako príjemnú samozrejmosť a vážna účasť v jeho tvári, keď sa jej naposledy podíval do očí, povedala za neho i za ňu všetko, čo bolo potrebné povedať.
  

  
   Až po chvíli, keď išla sama dolu Peklom (on zostal stáť na samom vrchu s rukami vbok a s pohľadom upretým vysoko ponad ňu na obrys hôr na obzore), až potom keď sa jej všetko rozležalo v hlave, stiahla si šatku hlbšie do čela. Nie od hanby, ale z obavy, aby ju nevyzradili jej oči, kde dosiaľ planul hlboko založený plameň, ktorý sa do nich preniesol z jeho tmavých zorníc. Nik sa nesmie dozvedieť, že podľahla tomuto upriamenému a všetko stravujúcemu čiernemu plameňu.
  

  
   ♦
  

  
   Býval vo vyžihárni za dedinou. Cez deň ho vídali sústredeného v práci a vždy samého: v jame na hlinu, za hrnčiarskym kruhom alebo pred rozpálenou pecou. Mával vysúkané nohavice a stál zaborený povyše členkov v mäkkej, čerstvo rozrobenej hline. Miesil ju rozvážne, s odbornou zaujatosťou, prestupujúc drobnými krokmi z nohy na nohu. Zdalo sa, že ho táto práca nikdy nezunovala. Keď hlina bola náležite rozrobená, bral z nej po menších hrudkách a miesil ju dlho na drevenej tablici, vyberajúc z nej piesok a kamienky a zrejme sa tešiac z jej tvárnej poddajnosti. A potom nasledovala práca, pri ktorej ho nesmela vyrušovať. Len niekedy jej dovolil, aby sa dívala z najodľahlejšieho kúta na jeho citlivé prsty, ktoré jej pripadali ako prsty čarodejníka, keď z bezforemnej hrudky sivo-bielej hliny niekoľkými nepostihnuteľnými pohybmi vytiahli na točiacom sa kruhu štíhlu nádobu, krčah s úzkym hrdielkom a smiešny bachratý spuštiak. Všetky jeho pohyby boli mäkké, nehlučné a citlivo reagujúce na každý styk s poddajným materiálom. Pripadali jej ako pohyby veľkej a silnej mačky, a jeho mlčanlivá tvár ako tvár archanjela Gabriela, vyrezaná z dreva na oltári v kostole. Tŕpla a bála sa jej a sledovala s obavou pohyb jeho bosej nohy na hrnčiarskom kruhu. Rozpálená pec, štósy hotových výrobkov, farby, glejta a štetec v jeho rukách, to všetko sa jej zdalo tajomné a podrobujúce si jeho záujem silnejšie, než si kedykoľvek trúfala podrobiť ho ona sama.
  

  
   Jej si nevšímal a často na ňu zabúdal, učupenú v kúte. Chýbalo jej, že nikdy pri práci nehvízdal ani nespieval a že vydržal hodiny a hodiny piplať sa s drobným ornamentom na džbáne alebo krčahu, bez prestávky a bez toho, aby zodvihol hlavu a podíval sa na ňu. A jednako chodila za ním celé leto a jeseň, zimu a jar. Celý rok chodila za ním, kradnúc sa po záhumní a obchádzajúc domy, v ktorých sa svietilo. Od chvíle, keď sa zmrklo, cítila sa neodbytne priťahovaná jedným určitým smerom. Ako by čierny plameň jeho očí prenikal až sem, ku každej jej práci a podroboval si každý jej pohyb a všetko jej počínanie. Niekedy – veľmi zriedka – čakával ju, stojac na prahu v otvorených dverách. Brával ju bez slova a so samozrejmosťou, ktorá si ju od začiatku podrobovala, okolo pliec a stál s ňou tam na prahu, s pohľadom upreným ponad polia, kamsi medzi hviezdy nad obzorom, kým ona zakaždým tŕpla strachom, že všetko, čo v tej chvíli bolo krásne, prepadne sa zrazu priam do jazerných pekiel, pretože všetko to bolo súčasné i vzdialené a neskutočné, nikdy sa tomu nemohla oddať úplne, a hlavne: bolo to hriešne…
  

  
   To bol teda jej príbeh. Celý príbeh jej dvadsiatich rokov, čo sa tu pred ňou znovu vynoril, keď zízala na misku s nedojedenou zamrvenkou. Ostatné, čo nasledovalo, odohralo sa už veľmi rýchlo a spustilo sa jej teraz pred oči, ako čierny závoj, cez ktorý už nič viac nevidela, za ktorým bola tma a prázdnota. Dnes vedela, za toľký čas rozležalo sa jej to v hlave, že on jej vlastne nikdy nepatril, pretože nepatril nikomu. Bol vždy sám. Sám proti všetkým, proti nej, i proti sebe samému. Ak si niekto mohol robiť nárok na neho, mohol to byť len sám belzebub, vládca pekiel. Len on sám bol svedkom všetkých tých skutkov a myšlienok, čo privodili nešťastie na celú dedinu.
  

  
   Lebo že sa stal nešťastím dediny, bolo už celkom isté. Ohne, povodne, hlad a choroby sprevádzali jeho kroky a boli pamiatkou na jeho prítomnosť. Tak aspoň usúdila dedina a taká musela byť pravda.
  

  
   Veď nikto ani poriadne nevedel, kde sa tu vzal a odkiaľ prišiel. Starý Lepiš Madlušovie našiel ho vraj pred rokmi povyše Boce, keď sa vracal cez Čertovicu z jarmoku v Brezne. On bol už vtedy napoly slepý, ale jeho kôň, kôň ktorý bol múdrejší ako teplický richtár, zastal vraj vtedy sám od seba na ceste a nepohol sa, kým gazda nezišiel z voza a nenahmatal podľa hlasu v tme vedľa cesty uzimené, drobné tielko.
  

  
   Nik nevie, ako vtedy starý Lepiš kalkuloval, jedni vravia, že si chcel iba vychovať z chlapca opatrovníka, iní tvrdia, že vedľa decka našiel i plný mešec dukátov. Dosť na tom, stihol ho ešte vyučiť svojmu remeslu a v dedine sa o ňom dozvedeli až potom, keď už bol hrnčiar načisto slepý a keď ho chlapča vodilo za ruku do krčmy a do sklepa. Nebyť toho, že ho vôbec nepúšťal od seba, bol by hádam vyrástol z decka celkom súci chasník. Takto sa však vôbec nedostal medzi deti svojho veku, takže keď mal štrnásť rokov, boli jeho spôsoby a jeho držanie celkom podobné spôsobom a chovaniu dospelého človeka. V reči používal tie isté slová ako jeho opatrovník a ak sa len dalo, obchádzal ľudí v širokom oblúku. Podľa toho chovala sa k nemu i dedina: nebrala ho jednoducho na vedomie. Chlapčiská hádzali síce za ním skaly, keď išiel hore cestou s hlavou vtiahnutou medzi plecia a s pohľadom zapichnutým do zeme, no inak si ho nikto nevšímal. Zbadali ho vlastne až vtedy, keď zomrel jeho opatrovník a keď sa ukázalo, že nezomrel od staroby, ani na chorobu, ale po páde do jamy na hlinu. Z chlapčiska, ktoré za celý čas, keď ho examenovali, nezodvihlo očí od zeme, ledva vytiahli, ako sa to vlastne stalo. Našiel ho vraj deň predtým v opustenej jame, kde už dávno nekopali, v hlbokom bezvedomí. Sám a bez pomoci, on, štrnásťročný chlapec, vovliekol vraj ťažkého starca do izby a uložil ho na lavicu. Sedel vraj pri ňom celú noc a celý deň, kým sa starec neprebral a neposlal ho po ľudí do dediny. Šiel, ale keď sa vrátil, našiel ho už mŕtveho. Znelo to celkom vierohodne, pretože starec bol slepý a ľahko mohol spadnúť do jamy na hlinu. A spočiatku každý tomu aj uveril. Len neskoršie, po rokoch, keď sa na dedinu začalo valiť nešťastie za nešťastím a keď začali hľadať jeho pôvodcu, spomenuli si znovu na túto príhodu. A tu vznikla celkom nová verzia o smrti starého
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

 




    Vážení čtenáři, právě jste dočetli ukázku z knihy Drak sa vracia.

    Pokud se Vám ukázka líbila, na našem webu si můžete zakoupit celou knihu.

